Athyglisverðar breytingar á Office

Það hefur ekkert farið neitt sérstaklega hátt meðal almennings, en sjálfsagt vita flestir tölvuáhugamenn (sem nota Windows á PC) að Microsoft gaf nýlega út fyrstu opinberu Beta-útgáfurnar af Windows Vista stýrikerfinu og Office 2007 hugbúnaðarvöndlinum.

Tölvuáhugamenn hafa beðið lengi eftir uppfærslum á Windows stýrikerfinu og Office-pakkanum, enda hefur mikil þróun í vélbúnaði og öðrum hugbúnaði átt sér stað frá því síðustu útgáfur Windows og Office komu út. Nú er búist við að Office 2007 komi út á síðasta ársfjórðungi þessa árs á meðan Windows Vista kemur út í nóvember fyrir fyrirtæki, en í fljótlega eftir næstu áramót fyrir almenning.

En nú hefur almenningur sem sagt í fyrsta sinn fengið aðgang að Beta-útgáfum Vista og Office 2007. Ég verð að viðurkenna að ég er ekki nógu hugrakkur til að setja upp Betuna af Windows Vista – eða öllu heldur á ekki aukatölvu sem ég hef efni á að missa ef einhver alvarleg vandamál koma upp. Það er nefnilega eðli Beta-útgáfa að þær eru vinnsluútgáfur af hugbúnaði sem enn hefur ekki verið fullþróaður og þegar um jafn umfangsmikinn og mikilvægan hugbúnað og stýrikerfi er að ræða má vel búast við að einhver vandræði komi upp við notkunina.

Hins vegar hafði ég manndóm í mér til að setja upp Office-betuna og verð að segja að hún lofar mjög góðu. Það sem er hvað mest spennandi er að Microsoft hefur algerlega kollvarpað notendaskilunum sem hafa verið við lýði allt frá Word 1.0. Nú heyra gömlu niðurfellilistarnir sögunni til, sem verður að teljast ansi stórt skref.

Í staðinn eru komnir flipar sem eru „samhengisnæmir“ svo notuð sé afskaplega skemmtileg íslenska; þ.e. þeir valkostir sem notandinn hefur hverju sinni fara eftir því verkefni sem verið er að inna af hendi. Ef smellt er t.d. á töflu í Excel fer maður sjálfkrafa á flipa sem inniheldur þá valkosti sem í boði eru þegar unnið er í töflu. Þannig sér notandinn einungis þá valkosti sem skipta hann máli hverju sinni og þarf ekki að fletta endalaust í niðurfellivallistum í leit að réttu skipununum.

Eftir að hafa notað þetta kerfi í nokkrar vikur er ég sannfærður um að þetta sé stórt skref í rétta átt fyrir Microsoft. Að sjálfsögðu tekur nokkurn tíma að átta sig á breytingunum og fyrst um sinn fer talsverður tími í að læra að rata um þessi nýju notendaskil. Einstaka sinnum þarf svo að leita dágóða stund að ákveðnum valmöguleikum, sem á án efa eftir að fara í taugarnar á þeim sem eru orðnir þaulvanir gamla kerfinu. Einhverjar óánægjuraddir eiga eftir að heyrast, en ef marka má mína reynslu er þetta nýja kerfi komið til að vera.

Ýmsar aðrar breytingar er að sjálfsögðu að finna í hinu nýja Office. Sérstaklega kærkomið er að þegar texti er valinn í

Word með það fyrir augum að breyta leturgerð sér maður letrið breytast jafnóðum í forritinu um leið og rennt er niður listann af leturgerðum. Þannig styttist verulega sá tími sem fer í að breyta leturgerðum; og reyndar er slík „instant forskoðun“ í boði varðandi ýmsa aðra hluti, sem styttir verulega tímann sem fer í ýmis leiðindaverk. Hvað varðar Excel eru nú fjölmargir nýir möguleikar í boði hvað varðar flokkun gagna og í PowerPoint eru nú mun öflugri grafísk tól fyrir ýmsar uppsetningar texta, taflna og gagna, svo eitthvað sé nefnt (sjá mynd).

En að sjálfsögðu er það ekki tekið út með sældinni að prófa jafn umfangsmikinn hugbúnað og Office í beta-útgáfu. Um svipað leyti og ég setti hugbúnaðinn upp fór að örla á grafíkvandræðum í tölvunni minni, sem ég gruna Betuna um að valda. Einnig er hrun hugbúnaðarins algengara en í 2003-útgáfunni, sem verður reyndar að teljast eðlilegur fylgifiskur Beta-útgáfu af þessu tagi. En þetta er einfaldlega verðið sem maður greiðir fyrir að prófa jafn spennandi hugbúnað og Office 2007 eins fljótt og maður mögulega getur.

Sennilega er þó óþægilegasti fylgifiskurinn – sem reyndar gæti orðið enn meira vandamál þegar opinbera útgáfan kemur út og hluti almennings fer að nota Office 2007 af alvöru, er að vöndullinn notar nýjar tegundir skráa (t.d. .docx í Word), sem Office 2003 ræður ekki við. Þess vegna þarf maður ávallt að muna að vista sem .doc ef ætlunin er að senda skjalið í tölvur sem ekki eru með 2007-útgáfuna. En það hlaut svo sem að koma að því að gamla .doc skráartegundin yrði úrelt…

Beta-útgáfuna af Office 2007 má finna hér og þeir hugrökku smella hér til að sækja Beta-útgáfuna af Windows Vista.

Kristinn Jón Arnarson er almannatengslaráðgjafi hjá GCI, Grey Communications International, og fyrrverandi ritstjóri Tölvuheims.